รัฐบาลไทย-ข่าวทำเนียบรัฐบาล-คปภ. เอาจริง! ไตรมาส 2 เพิกถอนใบอนุญาตคนกลางประกันภัยทำผิดกฎหมาย 11 ราย
วันพุธที่ 1 สิงหาคม 2561
คปภ. เอาจริง! ไตรมาส 2 เพิกถอนใบอนุญาตคนกลางประกันภัยทําผิดกฎหมาย 11 ราย
• รวมครึ่งปี 61 เพิกถอนใบอนุญาตไปแล้ว 25 ราย
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่าสํานักงาน คปภ. ให้ความสําคัญอย่างยิ่งต่อการกํากับดูแลคุณภาพของตัวแทน/นายหน้าประกันภัย เนื่องจากเป็นช่องทางการขายที่สําคัญที่เปรียบเสมือนผู้นําสารที่ทําหน้าที่ส่งผ่านข้อมูลและบริการด้านการประกันภัยถึงมือประชาชน โดย ณ สิ้นไตรมาส 2 ของปี 2561 ธุรกิจประกันภัยทั้งระบบมีตัวแทน/นายหน้าประกันภัย จํานวนกว่า 5 แสนราย ดังนั้นเพื่อเป็นการรักษามาตรฐานจรรยาบรรณ รวมถึงการทํางานที่ดีของคนกลางประกันภัย สํานักงาน คปภ. จึงมีการจัดระเบียบเพื่อคัดกรองผู้กระทําผิดกฎหมายออกจากระบบ ทั้งการตรวจสอบข้อเท็จจริงและพยานหลักฐานพิสูจน์ยืนยัน จนเข้าสู่กระบวนการลงโทษอย่างเคร่งครัดด้วยการเพิกถอนใบอนุญาต
สําหรับในช่วงไตรมาส 2 ของปี 2561 (วันที่ 1 เมษายน - 30 มิถุนายน) เลขาธิการ คปภ. ในฐานะนายทะเบียนโดยอาศัยอํานาจตาม ข้อ 6 (4) แห่งประกาศคณะกรรมการกํากับและส่งเสริมการประกอบธุรกิจประกันภัย เรื่อง หลักเกณฑ์และวิธีการในการประกาศ หรือโฆษณาการฝ่าฝืน หรือไม่ปฏิบัติตามกฎหมายว่าด้วยการประกันชีวิต (วินาศภัย) พ.ศ. 2556 ได้มีคําสั่งเพิกถอนใบอนุญาตตัวแทน/นายหน้าประกันภัย รวมจํานวน 11 ราย โดยในจํานวนนี้ประกอบด้วยตัวแทนประกันชีวิต จํานวน 10 ราย และนายหน้าประกันวินาศภัย จํานวน 1 ราย ซึ่งผู้ที่ถูกเพิกถอนใบอนุญาตทั้ง 11 ราย จะไม่สามารถกระทําการเป็นตัวแทน/นายหน้าประกันภัยหรือขอรับใบอนุญาตใหม่ได้ภายใน 5 ปี นับแต่วันที่ถูกเพิกถอนใบอนุญาต หากฝ่าฝืนต้องระวางโทษจําคุกไม่เกินหกเดือน หรือปรับไม่เกินห้าหมื่นบาทหรือทั้งจําทั้งปรับ ส่วนสาเหตุของการกระทําความผิดของบุคคลทั้ง 11 ราย ที่นําไปสู่การเพิกถอนใบอนุญาตในครั้งนี้เกิดขึ้นใน 2 ลักษณะ โดยลักษณะแรกคือ ได้รับชําระเงินค่าเบี้ยประกันภัยจากผู้เอาประกันภัย แต่มิได้นําเงินค่าเบี้ยประกันภัยส่งให้บริษัท ลักษณะที่สองคือ ปลอมลายมือชื่อและแก้ไขข้อมูลของผู้เอาประกันภัย ในส่วนของ ไตรมาส 1 นั้น สํานักงาน คปภ. ได้มีการเพิกถอนใบอนุญาตตัวแทน/นายหน้าประกันภัย รวมทั้งสิ้น 14 ราย ประกอบด้วยตัวแทนประกันชีวิต จํานวน 12 ราย และนายหน้าประกันวินาศภัย จํานวน 2 ราย ส่งผลให้ในช่วงครึ่งปีแรกมีตัวแทน/นายหน้าประกันภัยทําผิดกฎหมายจนนํามาสู่การถูกเพิกถอนใบอนุญาตทั้งสิ้น 25 ราย
เลขาธิการ คปภ. กล่าวด้วยว่ามาตรฐานจรรยาบรรณวิชาชีพ รวมถึงคุณภาพการให้บริการของตัวแทน/นายหน้าประกันภัยตั้งแต่กระบวนการก่อนการขาย การเสนอขายตลอดจนการให้บริการหลังการขาย เป็นสิ่งที่สํานักงาน คปภ. มีนโยบายให้ความสําคัญอย่างยิ่งมาโดยตลอด โดยนอกจากจะมีระบบการจัดการอบรม การสอบ การขอต่ออายุ เพื่อขอรับใบอนุญาตเป็นตัวแทน/นายหน้าประกันภัยที่เข้มข้นแล้ว ล่าสุดเมื่อวันที่ 4 กรกฎาคมที่ผ่านมา สํานักงาน คปภ. ยังได้จัดงานสัมมนากรรมการบริษัทประกันภัย ประจําปี 2561 (Board Forum 2018) เพื่อสื่อสารนโยบายและความคาดหวังของสํานักงาน คปภ. ที่มีต่อผู้บริหารของบริษัทประกันภัย โดยมุ่งเน้นการยกระดับพฤติกรรมทางตลาดของระบบประกันภัยกําหนดให้บริษัทประกันภัยมีระบบในการควบคุมคุณภาพการขายผลิตภัณฑ์ประกันภัย มีการปฏิบัติต่อลูกค้าอย่างเป็นธรรม เพื่อให้การกํากับดูแลและส่งเสริมให้กระบวนการขายผลิตภัณฑ์ประกันภัยเป็นไปอย่างโปร่งใส และเป็นไปตามมาตรฐาน ICPs โดยหนึ่งในความคาดหวังของสํานักงาน คปภ. คือการเพิ่มการมีส่วนร่วมของบริษัทประกันภัยในการกํากับดูแลคนกลางประกันภัย โดยเฉพาะอย่างยิ่งการปิดช่องว่างการเสนอขายที่ไม่ถูกต้อง ซึ่งจะทําให้ทั้งธุรกิจประกันภัยและประชาชนเสียประโยชน์ รวมถึงเพิ่มบทบาทของบริษัทในการเข้ามาทําหน้าที่ป้องกันปัญหา (Prevention) ควบคู่ไปกับสํานักงาน คปภ. ในการคุ้มครอง (Protection) สิทธิประโยชน์ของประชาชนด้วย อนึ่ง สํานักงาน คปภ. อยากฝากเตือนประชาชนให้ทําการตรวจสอบผู้เสนอขายประกันภัยว่าเป็นตัวแทน/นายหน้าประกันภัยที่ได้รับใบอนุญาตถูกต้องหรือไม่ โดยสามารถตรวจสอบสถานะตัวแทน/นายหน้าประกันภัย ได้จากเว็บไซต์ของสํานักงาน คปภ. www.oic.or.th แอพพลิเคชั่น : รอบรู้ประกันภัย หรือสอบถามได้ที่สายด่วน คปภ. 1186